text: ইঙ্গ আমেরিকা (অ্যাংলো-স্যাক্সন আমেরিকা নামেও পরিচিত) আমেরিকা মহাদেশদ্বয়ের এমন সব অঞ্চলকে বোঝায়, যেখানে ইংরেজি ভাষা প্রধান ভাষা এবং যেখানে ব্রিটিশ সাম্রাজ্য ও ব্রিটিশ সংস্কৃতির গুরুত্বপূর্ণ জাতিগত, ঐতিহাসিক, ভাষিক ও সাংস্কৃতিক প্রভাব বিদ্যমান। ইঙ্গ আমেরিকা তাই লাতিন আমেরিকা থেকে ভিন্ন। লাতিন আমেরিকাতে বিভিন্ন রোমান্স ভাষা যেমন স্পেনীয় ভাষা, পর্তুগিজ ভাষা ও ফরাসি ভাষার প্রভাব বিদ্যমান।
  
  ভৌগোলিক অঞ্চল 
  ইঙ্গ আমেরিকা বলতে মূলত মার্কিন যুক্তরাষ্ট্র ও কানাডাকেই বোঝায়, কেননা এই দুইটি দেশেই উত্তর আমেরিকার সবচেয়ে বেশিসংখ্যক ইংরেজিভাষী বক্তা বাস করে। অন্যান্য অঞ্চলগুলির মধ্যে রয়েছে ইংরেজিভাষী ক্যারিবীয় অঞ্চল, যার মধ্যে প্রাক্তন ব্রিটিশ ওয়েস্ট ইন্ডিজ, বেলিজ, বার্মুডা এবং গায়ানা অবস্থিত।
  
  এছাড়া কানাডার কেবেক প্রদেশ ও নিউ ব্রান্সউইক প্রদেশের আকাদিয়া এবং মার্কিন যুক্তরাষ্ট্রের শাসনাধীন পুয়ের্তো রিকো দ্বীপ ইংরেজিভাষী না হলেও ঐতিহাসিক, অর্থনৈতিক ও রাজনৈতিক কারণে এগুলিকে ইঙ্গ আমেরিকার অংশ হিসেবে গণ্য করা হয়।
  
  তথ্যসূত্র
  
  বিষয়শ্রেণী:আমেরিকা
title: ইঙ্গ আমেরিকা